Ympäristöministeriö

PL 35

00023 Valtioneuvosto

kirjaamo.ym@ymparisto.fi

2.6.2016

Lausunnon antaja: Suomen tuulivoimayhdistys ry

Aihe: Luonnos hallituksen esitykseksi laiksi ympäristövaikutusten arviointimenettelystä ja laeiksi eräiden siihen liittyvien lakien muuttamisesta

Viitteenne: Ympäristövaikutusten arviointimenettelyä koskevien säädösten uudistaminen YM008:00/2015

Suomen Tuulivoimayhdistys (STY) kiittää mahdollisuudesta lausua yllä olevasta asiasta. Ympäristöministeriön asettaman YVA-työryhmän yhtenä tehtävänä on ollut tehdä ehdotus YVA-menettelyn ja hankekaavoituksen yhdistämisestä. Myös pääministeri Juha Sipilän hallitusohjelmassa on kirjaus hankekaavoituksen ja YVA-menettelyn yhdistämisestä. STY:n näkemyksen mukaan lausunnolla oleva ***luonnoksessa esitetyt vaihtoehdot A ja B eivät vastaa hallitusohjelman kirjausta****,* ***eivätkä ehdotetut menettelyt ole riittäviä sujuvoittamaan suunnittelua ja vaikutusten arviointia.***

***STY esittää, että luonnos palautetaan uudelleen valmisteluun. Jatkovalmistelussa tulee keskittyä uuteen ehdotukseen, jossa nykyiset kaavoitus- ja luvitusmenettelyt laajennetaan siten, että niissä tehtävä vaikutusten arviointi täyttää myös YVA-lain vaatimukset***. Samassa yhteydessä tulisi myös ***päivittää hallituksen esitysluonnoksen liitteeseen sisällytetty hankeluettelo***.

Tarkemmat kommentit luonnokseen on esitetty alla.

**Lausuntoluonnoksen vaihtoehdot hankekaavan ja YVAn yhdistämiseksi**

***Vaihtoehto A (joustava yhdistäminen)***

Joustava yhdistäminen tarkoittaisi luonnoksen mukaan erillisiä menettelyjä sekä erillisiä kaava- ja YVA-yhteysviranomaisia niin että menettelyihin liittyvä tiedottaminen, kuuleminen ja tilaisuudet sovitettaisiin yhteen. Myös ympäristövaikutusten arvioinnin sisältö, kuten tarvittavat selvitykset, koordinoitaisiin. YVA-yhteysviranomaisen ja kaavoitusviranomaisen tehtävät säilyisivät ennallaan. YVA-lakiin sekä maankäyttö- ja rakennuslakiin (jatkossa MRL) lisättäisiin uusi pykälä yhdistämisestä. ***Tämä ei STY:n mielestä vastaa hallitusohjelman kirjausta YVA-menettelyjen ja hankekaavoituksen yhdistämisestä. Päinvastoin tämä vastaa nykykäytäntö, eikä tuo niitä hyötyjä, jonka vuoksi hankekaavoituksen ja YVA-yhdistämisetä hallitusohjelmassa on päätetty valmistella***.

***Vaihtoehto B (yhteismenettely)***

Yhteismenettely siirtäisi YVA-menettelyn tehtäväksi kaavoitusviranomaisen johdolla ja YVA:aan liittyvä tiedottaminen, kuuleminen ja tilaisuudet siirrettäisiin tehtäväksi kaavoituksen yhteydessä. ***Yhteismenettely tarkoittaisi periaatteessa menettelyiden vaihtoehtoa A syvempää yhdistämistä, mutta käytännössä menettelyt jäisivät pääosin erillisiksi***. Menettelyissä laadittaisiin edelleen erilliset asiakirjat ja menettelyistä vastaisi kaksi viranomaista, YVA-yhteysviranomainen YVA:n sisällön ohjaamisesta ja siihen liittyvien lausuntojen laatimisesta, kunta vastaisi edelleen kaavoituksesta.

Sidosryhmien ja kansalaisten näkökannasta vaihtoehto voisi selkeyttää osallistumista hankkeen suunnitteluun, mutta ***toiminnanharjoittajan näkökannalta tilanne ei poikkeaisi nykyisestä: menettelyistä vastaisi yhä kaksi erillistä viranomaista, joiden kanssa tulee olla tiiviissä yhteydessä ja menettelyt sisältäisivät päällekkäistä dokumentointia.*** Pahimmillaan yhdistäminen voisi jopa hidastaa menettelyjä: kaavoitusvetoisessa yhteismenettelyssä kuntapäätökset voivat vaikuttaa YVA:n etenemiseen, toisaalta joissain tapauksissa kaavoitus voisi edetä huomattavasti YVA:a nopeammin. Mikäli menettelyissä ollaan pakotettu odottamaan toisen tuloksia, hankkeen eteenpäinvienti hidastuu. Tästä syystä on varmistettava, ettei esimerkiksi kunnallispolitiikka estä tai vaikeuta YVA-prosessia. Tämä voidaan tehdä varaamalla hankevastaavalle oikeus viedä YVA-prosessia eteenpäin kaavoituksesta riippumatta. Sidosryhmien kannalta yhteismenettelyn purkaminen kesken prosessin voi kuitenkin vaikeuttaa menettelyiden hahmottamista ja siten mahdollisesti heikentäisi asukkaiden osallistumista oman asuinympäristönsä muutoksiin liittyvään päätöksentekoon.

***Menettelyjen yhdistämisestä päättäminen***

Lausunnoilla olevassa luonnoksessa esitetään, että vaihtoehto A:ssa yhteysviranomainen ja kaavoitusviranomainen sopivat yhteensovittamisesta kuultuaan hankkeesta vastaavaa, kun taas vaihtoehto B:ssä kaavoitusviranomainen, yhteisviranomainen ja hankkeesta vastaava voivat yhdessä sopia yhteismenettelystä. Mikäli menettelyt pidetään erillisten viranomaisten alla luonnoksen mukaisesti, ***päätös menettelyjen yhdistämisestä tulee olla toiminnanharjoittajalla ja näin ollen lainsäädännön on velvoitettava viranomaiset yhdistämiseen toiminnanharjoittajan pyynnöstä.*** Mahdollisuus erillisiin menettelyihin on tärkeää joustavuuden varmistamiseksi.

***Ennakkoneuvottelu ja jälkineuvottelu***

Lausuntoluonnoksen oleellisimmat muutokset koskevat eri osapuolien velvollisuutta aktiiviseen osallistumiseen menettelyjen eri vaiheissa. ***Eri osapuolien aktiivinen osallistuminen*** ja sen avulla suunnittelun yhdessä linjaaminen ***todennäköisesti johtaa viranomaisten työn helpottumiseen lausuntovaiheessa ja parantaa merkittävien vaikutusten arviointia ja haitallisiin vaikutuksiin puuttumista.***

***Luonnokseen sisällytetty ennakkoneuvottelu voi parhaimmillaan sujuvoittaa menettelyjä ja varmistaa, että selvityksissä keskitytään ainoastaan merkittävien ympäristövaikutusten selvittämiseen.*** Lainsäädännössä tulee kuitenkin turvata ennakkoneuvottelun joutuisa toteutuminen, jotta ennakkoneuvottelu ei hidasta hankkeiden eteenpäin vientiä.

B-vaihtoehdossa esitetty hankevastaavan oikeus/velvollisuus osallistua viranomaisneuvotteluihin parantaa suunnittelu ja tiedon kulkua sekä yhtenäistää tämänhetkiset hyvin kirjavat viranomaiskäytännöt eri puolella Suomea.

***Lakiin tulisi sisällyttää myös velvollisuus jälkineuvotteluun lausuntojen saamisen jälkeen***. Yhteysviranomaisen, kaavoittajan ja hankevastaavan tulisi kokoontua yhdessä käymään läpi annetut lausunnot ja yhtenäistämään niistä vedettävät johtopäätökset ja vaikutukset suunnittelun etenemiseen.

**Merkittävien ympäristövaikutusten selvittäminen**

YVA-direktiivi ja myös kansallinen YVA-lainsäädännön uudistus lähtevät merkittävien vaikutusten arvioinnista. Etenkin tuulivoiman YVA-selostukset ovat paisuneet jatkuvasti kasvavien selvitysvaatimusten vuoksi. Usein selvityksissä joudutaan keskittymään merkittävien vaikutusten lisäksi vähäisiin vaikutuksiin, minkä johdosta YVA-selostuksesta tulee raskaslukuinen ja vaikeaselkoinen. Laaja ja monimutkainen YVA-selostus vaikeuttaa kansalaisten ja muiden sidosryhmien vaikutusmahdollisuuksia. ***Lainsäädännön jatkokehittämisessä tulee painottaa luonnosta voimakkaammin rajoittumista merkittäviin vaikutuksiin.*** Ennakkoneuvotteluissa sekä erityisesti YVA-ohjelmassa ja ohjelmasta annettavassa lausunnossa tulee tunnistaa merkittävät vaikutukset. ***YVA-yhteysviranomaisen on sitouduttava YVA-menettelyn loppuun saakka siihen, että ainoastaan merkittävät vaikutukset arvioidaan.*** Lisäksi ohjelmavaiheessa tulee kirjata myös epäolennaiset vaikutukset, jolloin varmistetaan eri osapuolien samanlainen käsitys eri vaikutusten merkittävyydestä.

**YVA-yhteysviranomaisen lausunto, perustellun päätelmän ajantasaisuuden varmistaminen**

YVA-yhteysviranomaisen lausunnosta ja perustellusta päätelmästä ***tulee voida yksiselitteisesti lukea arvioinnin riittävyys*** YVA-ohjelman mukaisten merkittävien vaikutusten osalta.

***Luonnoksessa esitetty perustellun päätelmän täydentäminen lupavaiheessa tulee poistaa esitysluonnoksesta.*** Tällainen täydentäminen ainoastaan hidastaa hankkeiden eteenpäin viemistä ja johtaa sujuvoittamisen sijaan lisähallintoon ja suunnittelun hidastumiseen. Luvan käsittelyn yhteydessä on nykyisellään riittävät mahdollisuudet selvittää YVA:n ja hakemuksen mukaisten hankkeiden ja niiden vaikutusten erot, eikä näin ollen ole perusteltua enää siirtää asian käsittelyä lupavaiheessa miltään osin YVA-yhteysviranomaiselle.

**YVA:n täydentäminen**

***Lähtökohtaisesti arviointiselostus on oltava riittävä silloin, kun se on laadittu YVA-ohjelman ja siitä annetun lausunnon mukaan***. YVA:n täydentämiseen liittyvän uuden pykälän käyttökynnys tulee olla erittäin korkea.

**Lopuksi**

Energiateollisuus ry (ET) on esittänyt oman lausuntonsa liitteessä merkittävien ympäristövaikutusten selvittämistä olemassa olevien maankäytön suunnittelun tai lupaprosessien yhteydessä niin, että selvitykset täyttävät myös YVA-lain vaatimukset. ***STY tukee ET:n esitystä***.

MRL:n mukaan kaavoituksessa on huomioitava mm. alueiden käyttöön, luonnonvaroihin, luonto-, ympäristö- ja maisemavaikutuksiin, turvallisuuteen, terveyteen ja muihin elinoloihin liittyvät seikat. Tuulivoimahankkeissa tehdään pääsääntöisesti ns. hankekaava, jossa edellisestä johtuen tarkastellaan hankkeen merkittävät ympäristövaikutukset. Tuulivoimahankkeissa ei käytännön syistä ole YVA-menettelyssäkään eri sijoitusvaihtoehtoja, vaan YVA-menettelyssä tarkastellaan kaavan tavoin samalle alueelle sijoitettavien eri voimalamäärien ympäristövaikutuksia. Näin ollen ***hankekaavan dokumentit olisi yksinkertaista laajentaa täyttämään myös YVA-lain vaatimukset*** esimerkiksi niin, että kaavaluonnoksessa tuotaisiin esille eri vaihtoehdot ja niiden ympäristövaikutukset sekä johtopäätöksenä paras vaihtoehto. Kaavaehdotuksessa esillä olisi ainoastaan paras vaihtoehto.

***Menettelyjen todellisella yhdistämisellä sujuvoitettaisiin merkittävästi hankkeiden etenemistä ilman että ympäristövaikutusten arvioinnin taso tai sidosryhmien vaikutusmahdollisuudet kärsivät.*** Menettelyjen todellisella yhdistämisellä säästettäisiin myös viranomaisten resursseja ja kustannuksia, luotaisiin kansalaisille selkeämpi vuorovaikutusmahdollisuus.

Kunnioittavasti

Jari Suominen Anni Mikkonen

Puheenjohtaja Toiminnanjohtaja

Suomen Tuulivoimayhdistys Suomen Tuulivoimayhdistys